ถนนฉางอาน

ถนนฉางอาน  (, ) เป็นชื่อเรียกรวม ๆ ของถนนฉางอานตะวันตก และถนนฉางอานตะวันออกในกรุงปักกิ่ง ประเทศจีน ในความหมายกว้าง ๆ ยังรวมถึงเส้นทางส่วนต่อขยายไปทางตะวันตกและตะวันออกด้วย ถนนฉางอานเป็นถนนแนวตะวันตก–ตะวันออกสายสำคัญของกรุงปักกิ่ง และถือเป็นหนึ่งในถนนที่สำคัญที่สุดในประเทศจีน สร้างขึ้นในสมัยราชวงศ์หมิงราวปี ค.ศ. 1406–1420 พร้อม ๆ กับการสร้างพระราชวังต้องห้าม

ฉางอาน () เป็นชื่อเก่าของซีอาน ซึ่งเคยเป็นเมืองหลวงของจีนในสมัยราชวงศ์ฮั่นตะวันตก ราชวงศ์ถัง และยุคอื่น ๆ ถนนนี้ยังถูกเรียกว่า ถนนสิบลี้ () และถนนหมายเลข 1 ของจีน 

ถนนฉางอานมีจุดเริ่มต้นที่เขตฉือจิ่งชาน ทางตะวันตก และไปสิ้นสุดที่เขตทงโจวทางตะวันออกของกรุงปักกิ่ง มีระยะทางทั้งหมดประมาณ 46 กิโลเมตร (28.6 ไมล์) โดยมีจัตุรัสเทียนอันเหมินคั่นถนนสายนี้ให้แบ่งเป็นถนนฉางอานตะวันตกและตะวันออก

เส้นทางส่วนต่อขยายทอดยาวไปทางทิศตะวันตกและตะวันออกโดยมีจัตุรัสเทียนอันเหมินเป็นศูนย์กลาง ทอดยาวไปทางทิศตะวันตกไปยังพื้นที่โฉ่วกัง แม่น้ำหย่งติ้ง และเนินเขาตะวันตก และทอดยาวไปทางทิศตะวันออกไปยังศูนย์กลางย่อยของเมืองปักกิ่ง คลองใหญ่ และแม่น้ำเฉาไป๋ พื้นที่หลักของถนนฉางอานและส่วนต่อขยายอยู่ระหว่างสะพานกั๋วเม่าของถนนวงแหวนรอบที่สามฝั่งตะวันออก และสะพานซินซิงของถนนวงแหวนรอบที่ฝั่งสามตะวันตก (รวมถึงพื้นที่เทียนอันเหมิน)

เนื่องจากที่ตั้งทางภูมิศาสตร์อันเป็นเอกลักษณ์และมีความหมายเชิงสัญลักษณ์ ถนนฉางอานจึงเป็นหนึ่งในสรรพนามของกรุงปักกิ่งและแม้แต่การเมืองจีนมาอย่างยาวนาน

ประวัติ  

ถนนฉางอานสร้างขึ้นในสมัยราชวงศ์หมิง เป็นถนนสายสำคัญที่สุดในระหว่างการก่อสร้างพระราชวังต้องห้าม นครจักรพรรดิ กำแพงเมืองชั้นในและชั้นนอกของปักกิ่ง ตามบันทึกที่เกี่ยวข้อง ถนนฉางอานถูกสร้างขึ้นพร้อมกับนครจักรพรรดิ ระหว่างปีที่ 4 ถึงปีที่ 18 (ค.ศ. 1406–1420) ในรัชสมัยจักรพรรดิหย่งเล่อ เป็นส่วนหนึ่งของแผนการก่อสร้างเมืองปักกิ่งในสมัยราชวงศ์หมิงเมื่อ 600 ปีที่แล้ว ถนนฉางอานตั้งชื่อตาม "ฉางอาน" ซึ่งเป็นเมืองหลวงในราชวงศ์ฮั่นและราชวงศ์ถัง มีความหมายว่า "ความสงบสุขชั่วนิรันดร์"

ในสมัยราชวงศ์หมิงและชิง ถนนฉางอานมีความยาวเพียง 4 กิโลเมตร (8 ลี้) เท่านั้น และเป็นที่รู้จักในชื่อถนนสิบลี้ ในเวลานั้น ถนนจากประตูฉางอานตะวันออกถึงซุ้มประตูตงตานเรียกว่า ถนนฉางอานตะวันออก () ส่วนถนนจากประตูฉางอานตะวันตกถึงซุ้มประตูซีตานเรียกว่า ถนนฉางอานตะวันตก () ในปี ค.ศ. 1912 สมัยสาธารณรัฐจีน ถนนระหว่างประตูฉางอานตะวันออกและตะวันตกได้ถูกเปลี่ยนชื่อเป็น "ถนนจงซาน" เพื่อรำลึกถึงซุน ยัตเซ็น 

ในปี ค.ศ. 1940 หลังจากที่ประตูฟู่ซิงและประตูเจี้ยนกั๋วทางด้านตะวันตกและตะวันออกของกำแพงเมืองชั้นในถูกรื้อออก ถนนฉางอานตะวันตกและตะวันออกก็เชื่อมต่อกับถนนฟู่ซิงเหมินและเจี้ยนกั๋วเหมินตามลำดับ กลายเป็นถนนสายหลักที่เชื่อมระหว่างด้านในและด้านนอกของกำแพงเมืองชั้นใน ซึ่งเป็นต้นแบบของถนนฉางอานในยุคต่อมา ต่อมาในเดือนสิงหาคม ค.ศ. 1952 ประตูฉางอานทั้งสองแห่งได้ถูกรื้อถอน เพื่อทำการขยายจัตุรัสเทียนอันเหมิน หลังจากนั้นถนนฉางอานทั้งสองแห่งกับถนนจงซานก็ถูกรวมเข้าด้วยกัน กลายเป็น "ถนนฉางอาน" สายเดียว ในช่วงการปฏิวัติทางวัฒนธรรม ถนนฉางอานได้ถูกเปลี่ยนชื่อเป็น "ถนนตงฟางหง" เพื่อทำลายสิ่งเก่าทั้งสี่

ระหว่างเหตุการณ์การประท้วงที่จัตุรัสเทียนอันเหมินในปี ค.ศ. 1989 กองทัพปลดปล่อยประชาชนได้เข้าไปในจัตุรัสเทียนอันเหมินเพื่อทำการสลายการชุมนุมหลัง 22.00 น. ของวันที่ 3 มิถุนายน การปะทะกันระหว่างทหารและพลเรือนเกิดขึ้นในถนนฉางอาน มู่ซีตี และสถานที่อื่น ๆ ส่งผลให้ผู้ประท้วงได้รับบาดเจ็บสาหัส และทำให้ประเทศต่าง ๆ ประณามการปราบปรามขบวนการเรียกร้องประชาธิปไตยของจีน

ในวันที่ 20 มีนาคม ค.ศ. 2009 เพื่อเป็นการเฉลิมฉลองการสถาปนาสาธารณรัฐประชาชนจีนครบรอบ 60 ปี กรุงปักกิ่งได้เริ่มโครงการบูรณะซ่อมแซมถนนฉางอาน และเสริมสร้างสิ่งอำนวยความสะดวกขั้นพื้นฐานตามสองข้างทางให้มีความสะดวกและสวยงามมากยิ่งขึ้น โครงการนี้เสร็จสมบูรณ์เมื่อวันที่ 25 สิงหาคม ถนนฉางอานที่ซ่อมแซมใหม่นี้ได้รับการขยายช่องจราจรจากเดิม 8 ช่อง เป็น 10 ช่องจราจร

ความสำคัญ 

ถนนฉางอานเป็นถนนที่ผ่านพลับพลาเทียนอันเหมินและจัตุรัสเทียนอันเหมิน จึงมีความเกี่ยวข้องกับเหตุการณ์สำคัญหลายเหตุการณ์ในประวัติศาสตร์จีน เช่น การประท้วงที่จัตุรัสเทียนอันเหมินเมื่อปี ค.ศ. 1989 (รวมถึงการเผชิญหน้าอันโด่งดังของแทงค์แมน) ขบวนการ 4 พฤษภาคม และขบวนแห่ศพของโจว เอินไหล 

ในระหว่างการเฉลิมฉลองที่สำคัญในสาธารณรัฐประชาชนจีน การสวนสนามของทหารจะถูกจัดขึ้นบนถนนฉางอาน โดยจะทหารเดินสวนสนามจากทางจากทิศตะวันออกไปทิศตะวันตกไปตามแนวถนน ผ่านพลับพลาเทียนอันเหมิน ด้วยเหตุนี้ ถนนส่วนที่ผ่านจัตุรัสเทียนอันเหมินจึงปูผิวทางด้วยคอนกรีตเสริมเหล็ก เพื่อป้องกันไม่ให้รถถังและยานพาหนะหนักอื่น ๆ ทำลายพื้นผิว

สถานที่สำคัญที่ตั้งอยู่ที่ถนนฉางอาน เช่น มหาศาลาประชาชน จงหนานไห่ อาคารของรัฐบาลกลาง พิพิธภัณฑสถานแห่งชาติจีน โรงละครแห่งชาติ ตลาดคนเดินหวังฝูจิ่ง ปักกิ่งคอนเสิร์ตฮอลล์ สำนักงานใหญ่ธนาคารประชาชนจีน และพระราชวังวัฒนธรรมแห่งชาติ ส่วนสถานีรถไฟปักกิ่งและสถานีรถไฟปักกิ่งตะวันตกก็ตั้งอยู่ใกล้กับถนนฉางอาน และรถไฟใต้ดินปักกิ่งสาย 1 ก็วิ่งอยู่ใต้ถนนฉางอานอีกด้วย

เนื่องจากทำเลที่ตั้งมีความละเอียดอ่อน จึงมีการใช้กฎระเบียบพิเศษกับถนนฉางอาน ตัวอย่างเช่น รถบรรทุกและยานพาหนะขนส่งสินค้าถูกห้ามวิ่งบนถนน และไม่อนุญาตให้มีการโฆษณาเชิงพาณิชย์บนถนน

กฎระเบียบ

ถนนฉางอานและส่วนต่อขยาย 
นี่คือรายชื่อถนนและส่วนต่อขยายที่เป็นส่วนหนึ่งของถนนฉางอาน จากทิศตะวันตกไปทิศตะวันออก:
ถนนจินอาน (金安路)
ถนนฉือจิ่งชาน (石景山路)
ถนนฟู่ซิง (复兴路)
ถนนฟู่ซิงเหมินนอก (复兴门外大街)
ถนนฟูซิงเหมินใน (复兴门内大街)
ถนนฉางอานตะวันตก (西长安街)
ถนนฉางอานตะวันออก (东长安街)
ถนนเจี้ยนกั๋วเหมินใน (建国门内大街)
ถนนเจี้ยนกั๋วเหมินนอก (建国门外大街)
ถนนเจี้ยนกั๋ว (建国路)
ทางด่วนจิงทง (京通快速公路)
ถนนปาหลี่เฉียวใต้ (八里桥南街)
ถนนซินหฺวาตะวันตก (新华西街)
ถนนซินหฺวาตะวันออก (新华东街)
ถนนทงหู (通胡大街)
ถนนทงหู (通胡路)

อ้างอิง

แหล่งข้อมูลอื่น 
 

ถนนในประเทศจีน
สิ่งก่อสร้างในปักกิ่ง